شەفەق نیوز/ ئیمانوێل
ماکڕۆن سەرۆک فەڕەنسا، ئمڕوو یەکشەممە، باس پەیوەندیەیل ئیسەی ناوبەین حکومەت فیدڕاڵی
و حکومەت هەرێم کوردستان وە فرە خاس کرد.
ئەوەیش لە وتاریگ
ئەرا رووژنامەنووسەیل لە مەوقەی سەردان شار مووسڵ بوی ک وت: وەرپرسایەتی هالە بان گەردنمان
وە ئاوەدانکردنەوەی عراق و وەردەوامی لە جەنگ دژوە تیرۆر، و دابینکردن خزمەتگوزاری
جوور پەروەردە و کەرتەیلیگ تر، و هەمیش وەرد ئەو پێکهاتەیلە ئەرا جیوەجیکردن ئەنجامەیلە
کار بکەیمن.
دەربارەی سەردانەگەی
ئەرا هەرێم کوردستان، سەرۆک فەڕەنسا وت: هەنای پەیوەندی ناوبەین حکومەت فیدڕاڵی و حکومەت
هەرێم لە ساڵ ٢٠١٧ ئاڵووز بوی، فەڕەنسا کار ئەرا گونجانن کەشەوهەوای ناوبەینیان کرد،
و جەخت کرد ک بایەتە دووارە  رەوشەیلە لەناوبەین
گشت پێکهاتەیلە عراق بگونجیەن.
وتیش؛ دەرفەتیگ
تەڵایی لەنوای حکومەت هەرێم کوردستان و حکومەت فیدڕاڵی ئەرا خاسەوکردن رەوشەیل ناوبەینیان
هەس، ودیاری کرد ک رەوشەیل ئیسەی ناوبەینیان فرە خاسە.
وتیش؛ بتەوکردن
پەیوەندیەیل ناوبەین هەولێر و بەغداد فرە گرنگە، و کار ئەرا چەسپانن ئاسایش و ئارامی
و یەکقبووڵکردن لە عراق کەیمن، و دووپات کرد ک چەوپیکەفتنەگەی وەرد نێچیروان بارزانی
سەرۆک هەرێم کوردستان بەرهەمدار بوی.
دەربارەی رەوش
ئاوارەیل ئەیزیدی ماکڕۆن وت: فرەی ئی ئاوارەیلە هانە هەولێر و دهۆک، و بایەتە کەشوهەوای
گونجیاگ دابین بکەیمن تا وەرەو میلکان خوەیان گلەو بخوەن.
